फतेहपुरा में युवक फंदे से लटका मिला
बांसवाड़ा| शहरके फतेहपुरा क्षेत्र में शनिवार शाम एक युवक अपने ही घर में फंदे से लटका मिला। 25 साल के इस युवक ने क्यों अपनी इहलीला खत्म कर ली, इसकी वजह कोई बताने को ही तैयार नहीं। अपने घर से लेकर ससुराल के सदस्य सब रात तक हतप्रभ रहे कि आखिर क्या हालात बने कि उसे अपनी जान देनी पड़ी।
युवक के अचानक खुदकुशी करने के बाद घर-मोहल्ले में मातम छा जाने और तरह-तरह के कयास लगाए जाने की सूचना मिलने के बाद पुलिस फतेहपुरा में घर पर पहुंची। पुलिस ने परिजनों से बात करके फंदे पर लटकते शव को नीचे उतरवाया। तत्काल पंचनामा तैयार किया और घटनास्थल से जरूरी साक्ष्य जुटाए।
पुलिस ने बताया कि मरने वाले का नाम 25 वर्षीय कालू खराड़ी पुत्र गौतम खराड़ी था। कालू के परिजनों से पूछताछ में बताया कि नई आबादी में उसका ससुराल है और वह आता-जाता रहता था। मृतक के परिजनों ने आत्महत्या से जुड़े कारणों के प्रति खुद को बेखबर बताया है। देररात तक परिजनों की तरफ से कोई रिपोर्ट थाने में दर्ज नहीं कराई गई थी। पुलिस भी रात तक आसपास के नागरिकों से पूछताछ करती रही।
hin_Deva hin_Deva hin_Deva hin_Deva